text: Minimal ballade efter superligekamp
  16 april 2012 kl. 08.48
  Kun fire Brøndby-fans blev anholdt efter gårsdagens superligakamp mellem Horsens og Brøndby. Det er politiet tilfredse med.
  Forsøget med eventbetjente til superligakampen mellem Horsens og Brøndby blev en succes. Kun fire Brøndby-fans blev anholdt for gadeuorden.
  Filosofien bag eventbetjentene er, at man ikke slår på den, man taler med, og at god dialog kan forhindre ballade.
  Betjentene bød fansene velkommen allerede ved ankomsten på banegården, og fulgte de i alt 150 brøndbyfans hele vejen op til stadion.
  Under turen talte betjentene med fansene og vejledte dem iforhold til værtshuse og toiletter.
  Dialog-betjentene er kendt fra udlandet, men det er første gang, Sydøstjyllands Politi tager metoden i brug.
  